Karen Hækkerup (S), 2010-04-07:
Jeg har bedt om at få ordet for at stille spørgsmål til justitsministeren, fordi der for nylig er kommet nye tal frem.
Der er kommet rapporter frem med tal fra politiets narkoindsats, som dokumenterer, sådan som Ritzau formulerer det, at politiets narkoindsats er i frit fald.
Siden 2007 er antallet af sager, hvor der bliver rejst sigtelse for narkokriminalitet, faldet med en tredjedel.
Der er også kommet tal, som handler om sagsbehandlingstiderne ved domstolene.
De her to ting kunne jeg godt tænke mig, at justitsministeren ville svare på, hvis han kan nå det.
Når det drejer sig om domstolene, har vi jo et problem, ved at folk skal vente i urimelig lang tid på at få en sag for en dommer.
Det er ikke særlig hensigtsmæssigt, slet ikke for de ofre, der er for forbrydelser, altså at de skal vente i så lang tid.
Derfor har vi jo politisk vedtaget en række dage, inden for hvilke man siger at en sag skal være afsluttet og altså have været for en dommer.
Vi har sat et politisk mål, som hedder 37 dage, når det drejer sig om voldssager og om voldtægtssager.
Nu er der så kommet nogle nye tal frem, som viser, at det kun er 39 pct. af voldtægtssagerne, der bliver afsluttet inden for den tid, som vi politisk har sat af til det.
Det synes jeg er et stort problem, især fordi tallet hele tiden falder.
Det er nu langt under halvdelen af de sager, som altså bliver afgjort, der bliver afgjort til tiden, og vi har en politisk aftale mellem Socialdemokraterne, nogle øvrige partier og regeringen om, at domstolene skal kunne levere de her domsafsigelser tidligere.
Derfor vil jeg selvfølgelig spørge den nye justitsminister: Hvad har man tænkt sig gøre ved, at de her tal ser forkerte ud, altså at det går den forkerte vej, både når det drejer sig om narkoindsatsen, hvor man altså åbenbart ikke længere får fat på folk, og når det drejer sig om voldssagerne og voldtægtssagerne, hvor man i forbindelse med de tider og de frister, som vi politisk har sat for, hvornår det er rimeligt, at en sag skal være afsluttet, kan se, at kun under halvdelen af de sager overhovedet kommer for en dommer.
Ja, der er pres på domstolene, og der er også pres på politiet.
Nu sagde justitsministeren før, at det handler om, at man også skal finde frem til forbryderne, inden man overhovedet kan få dem stillet for en dommer.
Og der må man sige, at på trods af, at der altså i dag er langt færre, der får deres sag for retten til tiden, end der har været tidligere, var der faktisk 200 færre sager sidste år, der drejede sig om vold.
Derfor handler det ikke kun om antallet af sager og om den ventetid; det handler simpelt hen om, at vi har fået lavet en reform, der stadig væk ikke fungerer.
Når vi ser på antallet af mennesker, der bliver tiltalt for økonomisk kriminalitet, kan vi se, at tallet er raslet ned.
Hvis vi tager narkokriminalitet, er det gået endnu værre.
Det har været i frit fald – et fald på 25 pct. over de sidste 2 år.
Og jeg tror ikke, at justitsministeren vil kigge rundt i samfundet og sige: Det er nok, fordi der er færre stoffer derude; det er nok, fordi der er færre af vore unge mennesker, der bliver tilbudt stoffer, når de går i byen.
Stofferne er der, vi får bare ikke fat i de folk, der render rundt og sælger dem, og derfor er mit spørgsmål: Hvad vil ministeren gøre for at løse det her problem?